南涇漁父
作者：陸龜蒙
朝代：唐

paragraphs: 予方任疎慵，地僻即所好。
江流背村落，偶往心已嫪。
田家相去遠，岑寂且縱傲。
出戶手先筇，見人頭未帽。
南涇有漁父，往往攜稚造。
問其所以漁，對我真蹈道。
我初簎魚鼈，童丱至於耄。
窟穴與生成，自然通壺奧。
孜孜戒吾屬，天物不可暴。
大小參去留，候其孳養報。
終朝獲魚利，魚亦未常耗。
同覆天地中，違仁辜覆燾。
余觀爲政者，此意諒難到。
民皆死搜求，莫肯興愍悼。
今年川澤旱，前歲山源潦。
牒訴已盈庭，聞之類禽噪。
譬如死雞鶩，豈不容乳抱。
孟子譏宋人，非其揠苗躁。
吾嘉漁父旨，雅叶賢哲操。
倘遇採詩官，斯文誠敢告。